钦定古今图书集成/明伦汇编/氏族典/第411卷 > 《廖用贤尚友录》 > 杜林
## 钦定古今图书集成/明伦汇编/氏族典/第411卷 > 《廖用贤尚友录》 > 杜林

按《后汉书杜林传》，“林字伯山，扶风茂陵人也。父邺，成、
哀间为凉州刺史。林少好学，博洽多闻，时称通儒。初
为郡吏。王莽败，盗贼起，林与弟成客河西。隗嚣素闻
林志节，深相敬待。林虽拘于嚣，而终不屈节。建武六
年，弟成物故，嚣乃听林持丧东归。既遣而悔，令刺客
杨贤于陇坻遮杀之。贤见林身推鹿车，载致弟丧，乃”
亡去。光武闻林还，征拜侍御史，群寮甚尊惮之。后为
大司徒司直。十一年，司直官罢，为光禄勋。内奉宿卫，
外总三署，周密敬慎，选举称平。后皇太子彊，求乞自
退，封东海王，故重选官属，以林为王傅，代丁恭为少
府。二十二年，复为光禄勋。顷之，代朱浮为大司空。博
雅多通，称为任职。明年薨，帝亲自临丧送葬，除子乔
为郎。